Luna hercegnő

**Luna hercegnő** egy alikornis vagy szárnyas egyszarvú éjkék szőrrel és az éjszakai égboltra emlékeztető sörénnyel. Szépségjegye egy darab az éjszakai égből, rajta a holddal és néhány csillaggal. Celestia hercegnő húga, Equestria hercegnője, és az első két rész főgonosza. Miután a Harmónia elemei visszaváltoztatták korábbi alakjába, visszatér régi feladatához a Hold útjára bocsátásához esténként. Ránézésre sokkal fiatalabbnak tűnik a testvérénél.

## Személyiség

Erős, ellentmondást nem tűrő személyiségként jelenik meg. Mivel Nightmare Moon-ként ezer évig raboskodott a Holdba zárva, nehezen illeszkedett be az ez idő alatt megváltozott Equestria-ba. Előélete miatt viselkedése nem csak szokatlan, hanem egyenesen ijesztő volt. Megtartotta a korai Equestria-ban megszokott uralkodói magatartást, a királyi Canterlot-hangnemben szólt az alattvalókhoz, ami leginkább hangos üvöltözésnek tűnt. Nem volt olyan közvetlen alattvalóival, mint nővére. Használta a királyi többest és sok régies szófordulatot. Klasszikus modora, azonban igazi uralkodói megjelenést kölcsönzött neki, ami bár nagyon hatásos, de nem segítette közelebb önmaga elfogadtatásához. Végül Twilight Sparkle segítségével sikerült megoldást találniuk és megnyerte magának a pónifalviakat.

Miután a Harmónia elemei visszaváltoztatták és megfosztották gonosz hatalmától, esetlennek és visszahúzódónak tűnt, később azonban visszanyerte régi erejét. Nagyobb lett, bár még így is kisebb nővérénél, visszanyerte éjszakai égboltra emlékeztető sörényét, tartása egyenes és tekintélyt parancsoló lett. Nővére megbocsájtott neki, így erejét visszanyerve, visszatért eredeti feladatához, és nővérével egyenrangú társuralkodóként igazgatta a birodalom ügyeit.

## Nightmare Moon

A legenda szerint Equestria felett két nővér uralkodott, ők biztosították a harmóniát a birodalom számára. Egyikük reggel felemelte a Napot, a másik éjjelente a Holdat. Látván, hogy a pónik nappal boldogan játszottak, az éjszakákat pedig átaludták, idővel harag gyúlt a fiatalabb testvér szívében és nem engedte többé felkelni a Napot. Nővére próbálta meggyőzni, de ekkora már a keserűség eluralkodott húgán, és átváltozott Nightmare Moon-ná, akinek egyetlen célja lett, hogy örök éjszakát szabadítson a világra. A nővér, hogy ezt megakadályozhassa, felhasználta a leghatalmasabb varázslatot, a Harmónia elemeit, melynek segítségével győzedelmeskedett húga felett, és őrök időkre a Holdba zárta. Ettől kezdve a nővér felelt a nappalért és az éjszakáért és biztosította a harmóniát Equestria számára. Született azonban egy prófécia, amely megjósolta, hogy Nightmare Moon fogságának ezredik évének leghosszabb napján a csillagok állása lehetőséget adnak számára, hogy kiszabadulhasson börtönéből és sötétségbe boríthassa Equestriát. Az ő személye köré épült fel a Nightmare éjszakája ünnepe.

Nightmare Moon személyisége semmiben sem emlékeztet Luna hercegnőre. Megkeseredett, arrogáns és gonosz. Szabadulása után elég hatalma volt ahhoz, hogy foglyul ejtse Celestia hercegnőt, így nem gondolta, hogy bárki veszélyt jelenthet terveire. Beszédében folyton cinizmus érződik és lekezelő az őt körülvevő pónikkal. Örömet jelentett számára, ha a pónik félnek tőle. Miután Twilight és barátai a nyomába eredtek, csak közvetett módon hátráltatja őket, nem is sejtve, hogy ezzel épp őket segítette a Harmónia elemeinek felfedezésében.

## Megjelenése a sorozatban

Az első két részben, mint Nightmare Moon jelent meg, aki ismeretlen helyen fogságba ejtette nővérét és megszabadulva évezredes fogságából, kiterjesztette hatalmát egész Equestria-ra. Régi tervét kívánta valóra váltani, miszerint örökké tartó éjszakát szabadít a világra. Egyedül a főszereplő hatosfogat mert vele szembe szállni, akik Twilight vezetésével a Harmónia Elemeinek felkutatására indultak. Útjuk során rendre akadályokat gördített a hősök útjába, melyek leküzdése során felfedezték személyes kapcsolatukat az Elemekkel, ami így végül Nightmare Moon bukásához vezetett. A Harmónia elemei legyőzték a benne rejlő sötétséget és felszínre hozták Luna hercegnőt, aki kibékülve nővérével elfoglalta mellette helyét a birodalom élén.

Legközelebb már mint önmaga szerepel a Luna átalakulása című részben. A Nightmare éjszakája alkalmából Ponyville-be látogat, meglepetésére azonban megjelenése félelmet vált ki a kisváros lakóiból. Ez a viselkedés nagyon sértette és csalódással töltötte el a hercegnőt. Egyedül Twilight Sparkle fordul felé bizalommal, és segíteni próbál neki, hogy elfogadtassa magát alattvalóival. Próbálkozásaik azonban rendre kudarcot vallanak, mígnem Twilight elbeszélget Pinkie Pie-jal, és megtudja, hogy az állandó rémüldözés inkább móka, mintsem igazi félelem.

Lunának volt néhány rövid jelenete az Esküvő Canterlot-ban részeiben. Látható, amint alkonyatkor visszaérkezett a fővárosba és leváltotta nővérét Equestria őrzésében. Később a lakodalomba toppan be és megkérdezte a jelenlévőket, miről maradt le. Ezek után, amikor Cukorfalat és Vinyl Scratch felpörgették az ünnepet, látható, amint más pónikkal táncolt.

A harmadik évadban először a nyitó epizódban kapott szerepet. Nem értett egyet nővérével, aki Twilight-ot küldte a Kristálybirodalom védelmére. Nem bízott abban, hogy Twilight képes lesz egyedül legyőzni Sombra királyt és felszabadítani a kristály pónikat, ezért felajánlotta segítségét. Illetve feltűnik a második rész végén, amint elővesz egy rejtélyes könyvet. Később az Álmatlanság Ponyville-ben című részben kap szerepet. Ebben kiderül, hogy éjszakánként nem csak a birodalmat felügyeli, hanem alattvalói álmát is őrzi, ha kell, azokba belépve próbál nekik segíteni. Így lépett kapcsolatba Scootaloo-val, akit rémálmok gyötörtek, de nem mert róluk beszélni, mert félt, hogy csalódást okozna Ranbow Dash-nek.

## Megjelenése a fanonban

Luna egyike a rajongói munkák legnépszerűbb szereplőinek. Számtalan megjelenési formája ismert. Első évad beli alakján alapul csikó ábrázolása. Ezt a formáját gyakran illetik a Woona névvel, amely a kisgyerekek kiejtését próbálja utánozni. Woonaként mint szerető kistestvér szokott megjelenni, aki példaképként tekint nővérére, és Celestia is a tapasztaltabb idősebb testvér szerepét kapja, aki tanítja és támogatja kishúgát.

Sokszor jelenik meg előzményeket és alternatív eseményeket feldolgozó művekben, illetve visszatekintőkben Nightmare Moon-ként is. Ez a karakter legtöbbször hű a sorozatbeli önmagához, zsarnokként viselkedik.

A felnőtt Lunával foglalkozó történetek a leginkább változatosak. A komolyabb írásokban személyisége a Luna átalakulása című epizódban látottakhoz hasonló. Gyakran ábrázolják nővére szerepében, mint fontos események kulcsszereplője, illetve jellemző még, amint az életéből kiesett évezred tanulmányozásával foglalatoskodik, hogy ába kerüljön napjaink Equestriájának ügyeivel. A humorosabb írásoknak is gyakran alapja. Ilyenkor szívesen mutatják be, mint szociálisan alulfejlett karaktert, aki teljesen elszokott mások társaságától, így gyakran kerül kínos helyzetbe. Ebben a szerepben sokszor szégyellős és bizonytalan. Számos alkalommal, mint tréfamester jelenik meg, aki más pónikból űz viccet. Ezek mellet egyik legérdekesebb, amikor megrögzött videojáték mániásként ismerhetjük meg. Ezen tevékenységébe gyakran bekapcsolódik Celestia is, aminek vége, hogy egymást kezdik ugratni, melynek rendszerint Luna a szenvedő alanya. Karakterén számtalan egyéb zene és internetes mém is alapul.

Egyik rendkívül nagy népszerűségnek örvendő terméke a rajongói fantáziának, az Új Hold Köztársaság (*New Lunar Republic*) illetve vele szemben álló Nap Birodalom (*Solar Empire*). Az ezek köré szerveződő történetekben Celestia lép a zsarnok szerepébe és Luna a felszabadítóként vagy még gyakrabban az ellenállóként száll szembe vele.